ספי בן-יוסף

ספי בן יוסף (נולד בתל אביב ב-27 באוגוסט 1947) הוא סייר, סופר ועיתונאי ישראלי.

ביוגרפיה
בנם של אסתר ואברהם בן-יוסף, ממייסדי תיאטרון הקאמרי. שירת בצה"ל ביחידה 8200 באגף המודיעין והתקדם לדרגת סגן-אלוף. היה קצין בינה רשתית של האמצעים המיוחדים בתקופה שקדמה למלחמת יום הכיפורים.

בן יוסף החל להדריך טיולים עוד בתקופת התיכון. לאחר שירותו הצבאי עבד בבית ספר שדה הר גילה ובהמשך גם ניהל אותו. במקביל לעבודתו בבית ספר שדה, הדריך וניהל את מגמת מורי הדרך בבית הספר הממשלתי לתיירות, לימד בחוג ללימודי ארץ ישראל ב"מכללת בית ברל" וערך ספרות מקצועית בנושאי "ארץ ישראל" בהוצאות הספרים בירושלים, "הוצאת כרטא" ו"מפה - מיפוי והוצאה לאור". בן יוסף פרסם טור שבועי בעיתון הירושלמי "כל העיר" וכן בידיעות אחרונות. להמלצתו השבועית הוא נוהג להגניב אמירה חברתית או פוליטית. במשך 6 שנים הגיש את תוכנית הטיולים "שביל באמצע שביל בצד" בטלוויזיה החינוכית.

במשך עשר שנים היה בן יוסף עורך ביטאון החברה להגנת הטבע "טבע וארץ". (נכון ל-2016), מזה 35 שנה שבן יוסף מגיש פינה בגלי צה"ל, בה הוא ממליץ על טיולים עונתיים, כמו כן, הוא מדריך חוגי משוטטים בארץ וטיולים הרפתקניים ויוצאי דופן בחו"ל (בדרך כלל בארצות העולם השלישי וביעדים חריגים) ונותן הרצאות על מסעות בעולם.

באחד ממאמריו של בן יוסף (לפי עמית דובקין מאמר זה הפך גם לספר) הפיץ את הדיעה של הארכיאולוג מאיר בן דב שקרב מצדה לא היה ולא נברא, וכל הממצאים הם של תמרון צבאי לצורך אימונים בלבד, ושסיפורו הדרמטי של יוסף בן מתתיהו (יוסיפוס פלאביוס) אינו היסטורי. בכך תרם בן-יוסף לניפוץ המיתוס, אף שכיום רוב החוקרים סבורים שהיה שם קרב, וחלקם אף טוען שיתכן שיש אמת כלשהי בסיפור של יוסיפוס.

בן יוסף מתגורר במושב שרונה בגליל התחתון, ויחד עם בת זוגו, הוא מחזיק במשק חקלאי ובחוות סוסים.

מספריו
 ארץ קטנה גדולה, 1947, הוצאת כרטא  - ספרו הראשון. (בכרטסת הספריה הלאומית)
 מדריך ישראל החדש
 אלים עצים ולטאות
 ארץ יפה - 50 המקומות היפים בישראל
 ארץ ארבע עונות, ארבע רוחות
 מהכי קדוש להכי נמוך וגם הכי מלוח
 סין גן הדרקון
 כמו אהובה רחוקה
 שביל העז המטורפת
 דברים קטנים בגן הצבעים
תעשייה זעירה ומלאכות מסורתיות בהר חברון
 טיול בכל שבוע  (כרטיס הספר באתר הכרטסת הבינלאומית WorldCat)

לקריאה נוספת 
 מיכל יפת, חיים עם ספרים, אחוזת בית 2005. עמ' 14–21.

קישורים חיצוניים

הערות שוליים 

חוקרי ארץ ישראל
מגישי ציפורי לילה
סופרים ישראלים
סיירות
שדרני רדיו ישראלים
מורי דרך בישראל
חיילי יחידה 8200
עורכי כתבי עת ישראלים
אנשי המושב
סגני-אלופים בצה"ל
ישראלים שנולדו ב-1947